b'\n_START_ARTICLE_\nAsia Carrera\n_START_SECTION_\nInfantesa i educaci\xc3\xb3\n_START_PARAGRAPH_\nAsia Carrera nasqu\xc3\xa9 a Nova York de pare japon\xc3\xa8s i mare alemanya. _NEWLINE_\xc3\x89s la m\xc3\xa9s gran de quatre germans. _NEWLINE_Va cr\xc3\xa9ixer a Little Silver, Nova Jersey, i es form\xc3\xa0 a les Little Silver Public Schools i la Red Bank Regional High School._NEWLINE_Estudi\xc3\xa0 piano en la seva infantesa, i va tocar al Carnegie Hall en dues ocasions abans d\'arribar als quinze anys. Amb 16 anys fou mestra de llengua anglesa a una escola de Tsuruga, al Jap\xc3\xb3. En fer els 17, va escapar-se de casa perqu\xc3\xa8 considerava que els seus pares la pressionaven massa de cara a obtenir \xc3\xa8xits acad\xc3\xa8mics com a estudiant. Va completar la seva formaci\xc3\xb3 a la Rutgers University, amb estudis d\'Empresarials i de Llengua Japonesa, i \xc3\xa9s membre de Mensa.\n_START_SECTION_\nActriu porno\n_START_PARAGRAPH_\nAsia Carrera va comen\xc3\xa7ar treballant durament els anys noranta com a ballarina go-go en diversos locals a la seva Nova Jersey natal._NEWLINE_Despr\xc3\xa9s d\'apar\xc3\xa8ixer fotos seves a algunes revistes per a adults, va treballar en la seva primera filmaci\xc3\xb3 pornogr\xc3\xa0fica el 1993, amb vint anys d\'edat. Al final d\'aquest any es trasllad\xc3\xa0 a Calif\xc3\xb2rnia per a endinsar-se al negoci de la pornografia._NEWLINE_Despr\xc3\xa9s d\'una prol\xc3\xadfica carrera de deu anys, amb uns 381 t\xc3\xadtols filmats i tres com a directora, anunci\xc3\xa0 la seva retirada el desembre del 2003._NEWLINE_De vegades apareix als t\xc3\xadtols com a Asia o com a Jessica Bennett._NEWLINE_Carrera ha escrit, produ\xc3\xaft i dirigit pel\xc2\xb7l\xc3\xadcules, i tamb\xc3\xa9 realitzava el seu propi maquillatge i estilisme, i tamb\xc3\xa9 el de la resta d\'actrius de les seves pel\xc2\xb7l\xc3\xadcules._NEWLINE_Tal com acostumen a fer les actrius de cinema pornogr\xc3\xa0fic, na Jessica Andrea Steinhauser va posar-se el pseud\xc3\xb2nim d\'"Asia Carrera". Segons les entrevistes que se li han fet, va triar aquest nom tot inspirant-se en l\'actriu Tia Carrere -a qui s\'assembla for\xc3\xa7a-, tot variant-ne la grafia per raons legals._NEWLINE_Un cop expir\xc3\xa0 el seu contracte amb la productora Vivid Video a mitjans dels noranta, Carrera es f\xc3\xa9u col\xc2\xb7locar un piercing a la vulva i m\xc3\xa9s tard s\'oper\xc3\xa0 els pits, tot guanyant una talla. M\xc3\xa9s tard es torn\xc3\xa0 a operar i ara fa servir una talla D com a m\xc3\xadnim._NEWLINE_Carrera va escenificar molt poques penetracions anals en la seva filmografia. La seva primera escena al film A Is For Asia (pel\xc2\xb7l\xc3\xadcula de la qual n\'\xc3\xa9s propiet\xc3\xa0ria de tots els drets), va tenir lloc un cop acab\xc3\xa0 el seu contracte amb Vivid.\n_START_SECTION_\nAltres interessos\n_START_PARAGRAPH_\nCarrera, que es descriu ella mateixa com "la \'nerd\' del porno", t\xc3\xa9 una pres\xc3\xa8ncia notable a Internet. Proclama amb orgull que cre\xc3\xa0 la seva pr\xc3\xb2pia web a finals dels noranta, \xc3\xa0dhuc escrivint-ne el codi font i editant-ne les imatges._NEWLINE_\xc3\x89s una \xc3\xa0vida jugadora del videojoc Unreal Tournament i ha dissenyat les seves pr\xc3\xb2pies "skins" del joc; fou destacada al show Players de la cadena de televisi\xc3\xb3 G4 especialitzada en jocs, on revel\xc3\xa0 que el seu nom fictici era "Megabitchgoddess." Asia va crear el seu propi servidor per a Unreal Tournament, que allotjava mapes dissenyats pels fans que frequentaven la sala de xat que ella hostatjava a la seva pr\xc3\xb2pia web des del 1997. Asia tamb\xc3\xa9 \xc3\xa9s una afeccionada als cotxes Corvette, per\xc3\xb2 ho va deixar de banda quan va decidir formar una fam\xc3\xadlia._NEWLINE_Asia va posar la seva veu als personatges d\'algunes pel\xc2\xb7l\xc3\xadcules hentai, com s\xc3\xb3n Inmu i Shusaku.\n_START_SECTION_\nAspectes personals\n_START_PARAGRAPH_\nEl 1995, Carrera es cas\xc3\xa0 amb el director de cinema per a adults Bud Lee. Varen divorciar-se el 2003 despr\xc3\xa9s d\'una llarga separaci\xc3\xb3, per\xc3\xb2 continuaren essent amics. Carrera va con\xc3\xa8ixer despr\xc3\xa9s en Clarke, un company de rodatge, amb qui va tenir una relaci\xc3\xb3 durant uns anys fins que el visat d\'ell expir\xc3\xa0 i hagu\xc3\xa9 de tornar a Anglaterra. Poc temps m\xc3\xa9s tard va casar-se amb l\'escriptor i nutricionista Don Lemmon el 19 de desembre del 2003. La parella es trasllad\xc3\xa0 a Saint George, Utah, on Carrera don\xc3\xa0 a llum la seva primera filla, Catalina, el 4 de maig del 2005._NEWLINE_Mentre estava embarassada de vuit mesos del seu segon fill, Don mor\xc3\xad en un accident de cotxe prop de Las Vegas el 10 de juny del 2006. Trista i amo\xc3\xafnada per la possibilitat de no poder mantenir tota sola els seus dos fills, Carrera comen\xc3\xa7\xc3\xa0 a demanar donacions a la seva web personal. No obstant Carrera reb\xc3\xa9 un missatge d\'una companyia d\'assegurances que li recordava l\'exist\xc3\xa8ncia d\'una assseguran\xc3\xa7a de vida pertanyent al seu marit, i aquest fet va solucionar-li els problemes econ\xc3\xb2mics._NEWLINE_El seu segon fill, nascut el 31 de juliol del 2006, havia de dir-se primerament Devin; per\xc3\xb2 despr\xc3\xa9s de la mort d\'en Lemmon va decidir anomenar-lo Donald Edward Lemmon III. Va tenir el nen a casa seva mitjan\xc3\xa7ant un part natural, ja que la parella havia decidit tenir el nen per reproducci\xc3\xb3 inassistida._NEWLINE_El 13 de maig del 2007, Asia anunci\xc3\xa0 a la seva web que estava obtenint assessorament legal per tal de canviar el nom del seu fill per Devin D\'Artagnan Lemmon, en honor a Devin DeVasquez, la dona que li present\xc3\xa0 en Donald. Asia explicava que "Ell no \xc3\xa9s en Don, no ho ser\xc3\xa0 mai, i em v\xc3\xa9nen ganes de plorar quan alg\xc3\xba em diu: \'Oh que n\'\xc3\xa9s de maco, com es diu?\'"_NEWLINE_Cansada dels plagiadors, Asia ha penjat el seu perfil personal aut\xc3\xa8ntic a MySpace._NEWLINE_El 18 de mar\xc3\xa7 del 2007 anunci\xc3\xa0 al seu Blog que, "probablement", un cop l\'stock dels seus productes de marxandatge s\'exhaur\xc3\xads, eliminaria la seva web. "He de proporcionar als meus fills l\'anonimat que es mereixen. Necessito deixar d\'\xc3\xa9sser famosa per tal que els meus fills puguin cr\xc3\xa9ixer sense patir cap rebuig de la gent, a causa de qui ha estat la seva mare."\n_START_SECTION_\nComentari entorn el cas de Susan Russell\n_START_PARAGRAPH_\nEl 2006, el diari de Saint George The Spectrum deman\xc3\xa0 a Asia que express\xc3\xa9s un comentari respecte al cas de na Susan Russell, que fou sancionada amb quinze penes de tercer grau per delicte de distribuci\xc3\xb3 de material pornogr\xc3\xa0fic. Russell, suposadament, va vendre material d\'aquest tipus, incloent-hi joguines er\xc3\xb2tiques, a la seva botiga Earrings and More Store, tot violant les normes del seu petit poble, dominat per Mormons, per la qual cosa fou jutjada per la Cort Suprema. Carrera opin\xc3\xa0 al respecte: "Jo vaig traslladar-me intencionadament a Saint George amb el meu marit, per tal de poder criar els nostres fills en un ambient conservador, sense delinq\xc3\xbc\xc3\xa8ncia, en un lloc acollidor i familiar. Jo aprecio les normes d\'aquest indret, i aix\xc3\xb2 far\xc3\xa0 que els meus fills dif\xc3\xadcilment es fiquin en problemes quan siguin grans"._NEWLINE_Tanmateix, digu\xc3\xa9: "tinc alguna objecci\xc3\xb3 amb la pornografia que es va vendre aqu\xc3\xad? No pas. La pornografia no em suposa cap problema. Creieu-me, en ella no s\'explota la dona, i mai s\'ha demostrat cient\xc3\xadficament que el fet de veure cinema porno faci augmentar la delinq\xc3\xbc\xc3\xa8ncia, ja sigui la violaci\xc3\xb3, la pedof\xc3\xadlia o qualsevol altre crim sexual"._NEWLINE_No obstant va reiterar que el conservadorisme de la vila fou la ra\xc3\xb3 que la va emp\xc3\xa8nyer a traslladar-se a Saint George, i que no tenia intenci\xc3\xb3 de desafiar-la, ni tan sols pel que fa a l\'arrest de persones per distribuir les pel\xc2\xb7l\xc3\xadcules que ella mateixa havia protagonitzat.'